WTI ร่วง 5% หลุด 94 เหรียญ เซ่น “ลิเบีย” เพิ่มกำลังผลิต 1.2 ล้านบาร์เรล/วัน
WTI ร่วง 5% หลุด 94 เหรียญ เซ่น “ลิเบีย” เพิ่มกำลังผลิต 1.2 ล้านบาร์เรล/วัน จากเดิมที่ระดับ 800,000 บาร์เรล/วัน ขณะที่นักลงทุนจับตาประชุมกลุ่มโอเปก หวั่นเพิ่มกำลังผลิต 648,000 บาร์เรล/วันในเดือนส.ค.
WTI ร่วง 5% หลุด 94 เหรียญ เซ่น “ลิเบีย” เพิ่มกำลังผลิต 1.2 ล้านบาร์เรล/วัน จากเดิมที่ระดับ 800,000 บาร์เรล/วัน ขณะที่นักลงทุนจับตาประชุมกลุ่มโอเปก หวั่นเพิ่มกำลังผลิต 648,000 บาร์เรล/วันในเดือนส.ค.
1 ส.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI ร่วงลงเกือบ 5% หลุดระดับ 94 ดอลลาร์ ขณะที่ราคาน้ำมันดิบเบรนท์ใกล้หลุด 100 ดอลลาร์ โดยนักลงทุนกังวลว่าภาคการผลิตที่อ่อนแอของจีนและยุโรปจะฉุดความต้องการใช้น้ำมัน
ณ เวลา 21.08 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX ลบ 4.92 ดอลลาร์ หรือ 4.98% สู่ระดับ 93.68 ดอลลาร์/บาร์เรล ส่วนราคาน้ำมันดิบเบรนท์ดิ่งลง 3.91 ดอลลาร์ หรือ 3.76% สู่ระดับ 100.05 ดอลลาร์/บาร์เรล
ด้าน สำนักงานสถิติแห่งชาติจีน (NBS) รายงานว่า ดัชนีผู้จัดการฝ่ายจัดซื้อ (PMI) ภาคการผลิตร่วงลงสู่ระดับ 49% ในเดือนก.ค. จากระดับ 50.2% ในเดือนมิ.ย.
ส่วน เอสแอนด์พี โกลบอล เปิดเผยว่า ดัชนี PMI ภาคการผลิตขั้นสุดท้ายของยูโรโซนลดลงสู่ระดับ 49.8% ในเดือนก.ค. จากระดับ 52.1% ในเดือนมิ.ย.
ทั้งนี้ ดัชนี PMI ของจีนและยูโรโซนอยู่ต่ำกว่าระดับ 50%  ซึ่งบ่งชี้ว่าภาคการผลิตอยู่ในภาวะหดตัว
นอกจากนี้ ราคาน้ำมันยังถูกกดดันจากการเพิ่มกำลังการผลิตของลิเบียสู่ระดับ 1.2 ล้านบาร์เรล/วัน จากเดิมที่ระดับ 800,000 บาร์เรล/วัน ทางด้านเบเกอร์ ฮิวจ์ ซึ่งเป็นผู้ให้บริการขุดเจาะน้ำมันของสหรัฐ กล่าวว่า แท่นขุดเจาะน้ำมันในสหรัฐที่มีการใช้งานมีจำนวนเพิ่มขึ้น 11 แท่นในเดือนก.ค. ซึ่งเป็นการปรับตัวขึ้นเป็นเดือนที่ 23 ติดต่อกัน
ขณะที่นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันพุธนี้ โดยที่ประชุมจะพิจารณานโยบายการผลิตสำหรับเดือนก.ย. หลังจากมีมติเพิ่มกำลังการผลิต 648,000 บาร์เรล/วันในเดือนส.ค.